《送冯海粟待制入京》
元代·朱德润

人生百年间，会面能几何？昔年送公去，冰雪满长河。

今年送公去，堤柳青婆娑。春塘漾轻舸，晓日生微波。

柔橹数声动，游子行不歌。梦随征帆杳，思逐春流多。

落花粘空尊，错落金叵罗。聚散未足道，且使朱颜酡。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。